Antxon Aguirre Sorondo. In Memoriam: 30 urte baino gehiago erroten ikerketari eskainiak - Euskonews\nPINTO, Félix SILLERO ALFARO, Maider\nPasa den urtarrilaren 30ean zendu zen Antxon Aguirre Sorondoren omenez, Euskonewsen argitaratutako bi elkarrizketa berreskuratzen ditugu.\nHiru dira ACEM elkartean ditugun fronteak: alde batetik, datorren urtean Murtzian egingo den Kongresua, HUERMURk antolatzen du eta denok zaudete gonbidatuak; bestetik, MOLINUM aldizkaria Félix Pinto oso egoki zuzentzen duena Erredakzioa Batzorde bikain baten laguntzarekin, bertan lan ugari, ekitaldiak, bibliografia eta abar ematen da aditzera; eta azkenik, ondare arduradunekin jarraituko dugu harremanetan aipatutako elementuen defentsarako araudiak egin ditzaten. Gainera, urtero bezala, ibilaldi kulturalen bat ere antolatzea pentsatu dugu, aldizkariaren bitartez emango dugu horren berri. Antxon Aguirrerekin elkarrizketa bukatzen dugu lortu nahi dituen helburuak heltzeko indarrak emanez, ezbehar eta oztopoak ez ditzatela makina hauengana duen gogoa itzali, hainbeste borrokatu eta gogor defenditu dituen makinak. Bere kudeaketaren arrakastak anitzak izan daitezela.\nArgazkia: José Manuel BIELSA“Lehen artisautza erabilgarria egiten zen, eta gaur egun, aldiz, artisautza dekoratiboa lantzen da”\nEuskonews aldizkariaren ale honetan, 100. fitxara iritsi da Artisautzari eskainitako atala. Antxon Aguirre Sorondo aritzen zaigu artisauen lana ezagutzera ematen; horregatik, nor bera baino egokiagorik artisautzari eta Euskonews-en egiten duen lanari buruz hitz egiteko?\nAntxon Aguirre Sorondo etnologo eta historialaria da, eta Eusko Ikaskuntzako Antropologia Saileko kidea.\nArgazkia: José Manuel BIELSA\nOso zaila da galdera horri erantzutea. Gizartearen gaiarekin gertatzen den gauza bera gertatzen da: zaharrek esaten dute orain lehen baino lizunkeria gehiago dagoela, ez dagoela moralik, gazteria inoiz baino okerrago dabilela... Atzo bertan, iruzkin hori bera egiten zuen XVII. mendeko egile ingeles baten testua irakurri nuen. Baina hemendik 200 urtera ere gauza berberak entzungo dira. Beno, ba artisautzarekin beste hainbeste gertatzen da. Gaur egungo egoera inoiz baino okerragoa dela diote artisauek, baina hori matizatu egin behar da. Artisauek inoiz ez dituzte orain bezainbeste laguntza ofizial jaso —hala ere, nire ustez ez dira nahikoak—; inoiz ez dira horrenbeste artisautza azoka antolatu, eta inoiz ez da hainbeste artisau egon. Gaur egun, produktu, teknika eta behar berriak dauzkagu. Dena den, artisauak inoiz ez du bere bizimodua hobetzeko hainbesteko grinarik sentitu —ulertzekoa eta bidezkoa erabat—, eta, horregatik, lehen baino askoz ere errendimendu handiagoa eskatzen zaio.\nArtisautza tradizionala azkar batean hiltzen ari da. Dagoeneko ez da ganaduarentzat larruzko uztarririk egiten, ia ez direlako erabiltzen; abarkak ere ez dira egunero erabiltzen... Garai batean oso maiz erabiltzen ziren tresnak zaharkituta gelditzen ari dira. Eta beste artisautza mota bat ari da sortzen, pitxiena adibidez —lepokoak dira gehien saltzen direnak—, koadernaketak... Asko aldatu dira gauzak. Orokorrean esanda, lehen artisautza erabilgarria egiten zen, egunero erabiltzeko tresnak egiten ziren, eta gaur egun, aldiz, artisautza dekoratiboa lantzen da, gorputza edo etxea apaintzeko produktuak egiten direlako batik bat.\nBeste alde batetik, erakunde publiko guztiak behartuta daude —Dekretu Legez, esango nuke nik— beren konpromisoetan artisautzako produktuak erabiltzera. Enpresa ofizial zein pribatu guztiek horrela egingo balute, bultzada eder bat emango litzaioke artisautzari, eta harro egon ahal izango lukete horrela jokatuko lukeenek, kultur maila ona eta bere herriarekiko maitasuna agertuko lituzkeelako.\nBatetik, emakumeen artisautza sustatzen saiatu naiz. Oso garrantzitsua iruditzen zait hori. Bestetik, artisautza tradizionalera ez mugatzen saiatu naiz, artisauak lehenagokoak ez ezik (uztarriak, kaikuak eta abar egiten dituztenak), gaur egungoak ere badirelako (bitxiak, tailu modernoak eta abar egiten dituztenak). Dena den, gehienbat tradizionaletara jotzen saiatzen naiz, gero eta gutxiago gelditzen direlako. Kaikuak, pilotak gordetzeko saskiak, koilarak eta abar egiten dituztenak desagertzen ari dira. Gure artean izan ditugun ehun artisauetako batzuk hil egin dira, eta beste batzuek utzi egin dute lanbidea.\nBukatzeko, esan beharra daukat hemengo artisau gisa hartu ditudanak lana hemen egiten dutenak direla, nahiz eta hemen jaioak ez izan. Zentzu honetan, bada gaztelaniaz esaera bat: “la vaca no es de donde nace, sino de donde pace”.\nBatzuek beren harrera goxoagatik hunkitu naute, beren adeitasunagatik, edo beste faktore batzuengatik, baina perfumista —fitxa honetan bertan agertzen dena— izan da, beharbada, arreta gehien deitu didana. Agian, perfumista gutxi daudelako. Beste batzuetan, lanaren berezitasunak deitu dit arreta; esaterako, egurrezko itsasontziak egiten jarraitzen duen ontziola baten kasuak. Baina, egia esateko, denek piztu dute nire jakin-mina, argitaratu ditugun ehunek. Denekin gozatu dut, eta, hobeto edo okerrago, baina sentipen hori irakurleari helarazten saiatu naiz.\nArtisauren batek esan al dizu inoiz Euskonews-en agertu izanaren ondorioz bisitari gehiago jaso dituela?\nBai, bai, esan izan didate. Euskonews oso lan ona egiten ari da nire ustez. Alde batetik, artisauak bultzatzen dituelako. Ez gehiago saltzeko, baizik eta beren garrantzi eta balioa azpimarratzeko. Produktu bakoitzaren atzean artisau bat dago, pertsona bat, eta gure interesatu egiten zaigu. Beste alde batetik, datu bilketa garrantzitsua egiten ari gara, dagoeneko mordo polit bat osatu baitugu.\nAntxon Aguirre Sorondori 2006an egindako elkarrizketa, 100. Artisautza atala bete genuenekoa, bera gerturatzen zen artisauengana eta osatzen zituen fitxak. Antxon Aguirre Sorondo (Donostia)Donostian jaioa (Gipuzkoa). “Marqués de Lozoya” Ikerketa II Sari Nazionala 1987an. 1992an José Miguel de Barandiaran beka jaso zuen “Las ermitas de Gipuzkoa” lana egiteko. Antropologia, historia eta teknikari buruzko hirurehun bat monografia eta artikuluen egilea eta Euskal Telebistako “Oficios Tradicionales” saioaren zuzendaria (1996-1999 bitartean emititutako 26 saio).Etnografiari buruzko liburu askoren egilea, besteak beste “Tratado de Molinología (Los Molinos de Guipuzcoa)”, baita eduki historikoa duten beste lan ugariren egilea ere. Aldizkari eta komunikabideetan ohiko kolaboratzailea.Beste batzuen artean elkarte hauen kide da. Aranzadi Zientzia Elkartea, Eusko Ikaskuntza, Real Sociedad Bascongada de Amigos del País, Grupo Etniker, ACEM (Asociación para la Conservación y Estudio de los Molinos). [+] Informazio gehiago


Fisiologia (Grezieratik physis = natura eta logos = hitz edo ikasketa), izaki bizidunen ehun eta organoen propietate eta funtzioak aztertzen dituen biologiaren atala da. Aztertzen duen erreinuaren arabera, animali fisiologia edo landare-fisiologia esaten zaio. Fisiologia esperimentalaren sortzailea A. Haller izan bazen ere, A. Lavoisier izan zen Fisiologia modernoaren aitzindaria; honek, bizidunek oxigenoa hartzen dutela eta karbono dioxidoa, ur-lurruna eta beroa kanporatzen dutela, eta bizia beraz, "errekuntzaren ondorio" dela frogatu zuen.\nFisiologia (Grezieratik physis = natura eta logos = hitz edo ikasketa), izaki bizidunen ehun eta organoen propietate eta funtzioak aztertzen dituen biologiaren atala da. Aztertzen duen erreinuaren arabera, animali fisiologia edo landare-fisiologia esaten zaio. Fisiologia esperimentalaren sortzailea A. Haller izan bazen ere, A. Lavoisier izan zen Fisiologia modernoaren aitzindaria; honek, bizidunek oxigenoa hartzen dutela eta karbono dioxidoa, ur-lurruna eta beroa kanporatzen dutela, eta bizia beraz, "errekuntzaren ondorio" dela frogatu zuen. XIX. mendean Bernard, Du Bois-Reymond eta beste hainbat fisiologoren eskutik aurrerapauso handiak eman zituen fisiologiak. Fisiologia esperimentaletik organismo osoari dagozkion oinarrizko mekanismo fisiko eta kimikoak aztertzera iragan zen (fisiologia orokorra), organo jakin bati dagozkionak (fisiologia pulmonarra, sentsoriala, etab.), ehun eta zelulei dagozkienak (fisiologia zelularra). Fisiologia konparatuak, bestalde, organo jakin batek animalia mota desberdinetan dituen funtzioak aztertzen ditu, eta animalia erreinuko indibiduo-multzoaren fisiologia eraentzen duen oinarrizko legea aurkitzea da bere helburua. XX. mendean ikerketa-lan ugari egin da landare-fisiologiaren esparruan, besteak beste, fotosintesia, nutrizioa, uraren zirkulazioa eta disolbatutako substantziena, arnasketa, hazkundea eta garapena (fitohormonak edo landare-hormonak), ugalketa (loratzea, ernalketa) eta beste hainbat gairen ingurukoak. (eu)\nFisiologia (Grezieratik physis = natura eta logos = hitz edo ikasketa), izaki bizidunen ehun eta organoen propietate eta funtzioak aztertzen dituen biologiaren atala da. Aztertzen duen erreinuaren arabera, animali fisiologia edo landare-fisiologia esaten zaio. Fisiologia esperimentalaren sortzailea A. Haller izan bazen ere, A. Lavoisier izan zen Fisiologia modernoaren aitzindaria; honek, bizidunek oxigenoa hartzen dutela eta karbono dioxidoa, ur-lurruna eta beroa kanporatzen dutela, eta bizia beraz, "errekuntzaren ondorio" dela frogatu zuen. (eu)


Muga – Irunero\nMartxoko lehen asteburuan zehar ehun migratzaile inguru iritsi ziren Irunera. Ondorioz, Eusko Jaurlaritzaren Kontingentzia planaren 2. fasea aktibatu eta migratzaileei ostatu emateko baliabide gehiago egokitu ziren. Instituzioen erantzunaz gainera, Irungo Harr...\nPandemia hasieratik urtebete betetzeko hilabete falta denean, merkatari eta ostalariek osasun krisialdiaren ondorioei aurre egiten jarraitzen dute. Zehazki, Behobiako merkatari elkartearen ordezkaria den Rubén Frailek mugaren inguruan Frantziako gobernuak har...\nEtorbidearen zubiak aro berria estreinatu berri du. Azken hiru urteetan zehar hiriko zubi historiko hau itxita egon da egitura berritzeko konponketa lanak direla eta. Astebete lehenago Udaletik zubiaren irekierako gutxi falta zela iragarri ostean, abuztuaren 2...\nIrungo eta Hendaiako alkateek Behobiako mugako igarobidea irekitzea eskatu dute. Mugaren bi aldeetan konfinamendua arintzeko faseak hasi ostean, trafikoak gora egin du, muga Santiagoko zubitik igarotzea zailduz. Martxoaren 16an, Alarma Estatua Bidasoaren bi al...


Kukai Dantza konpainiaren omenezko programazio anitza Madrilen | Etxepare Euskal Institutua\nApirilaren 4an, omenaldiari hasiera emateko, ospakizun ekitaldi bat egingo da Fernan Gomez antzokiko Guirau aretoan. Bertan Kukai Dantza taldeak emanaldia eskainiko du bere ibilbidean lagun izan dituen beste artista batzuekin eszenatokia partekatuz: Lucía Lacarra, Antonio Najarro, Iñaki Salvador, María Berasarte… eta koreografo ezberdinek eginiko piezak interpretatuko dituzte, hala nola, Marcos Morau, Sharon Fridman, Cesc Gelabert edota Jon Maya berarenak.\nErritu lana ere lehen aldiz aurkeztuko dute Madrilen egunotan. Erritu Kukai Dantza konpainiaren eta Sharon Fridman koreografo israeldarraren arteko elkarlanaren emaitza da, eta Etxepare Euskal Institutuaren babesarekin garatu da. Jon Maiaren oinarrizko ideia hartuta, Fridmanek koreografia bat sortu du, Kukai Dantzako dantzariek eszenara eraman dutena. Lanak bizitzaren bidaian zehar erritu pertsonal eta kolektiboen bidez igarotzen ditugun etapak islatzen ditu, jaiotzatik hasiz, kaosera pasaz, bakardadearen desertutik igaroz, ostera elkargunera, maitasunera eta, azkenik, heriotzera iritsi arte. Apirilaren 5ean (20:30ean), 6an (20:30ean) eta 7an (19:30ean) ikusi ahal izango da Madrilgo Fernan Gomez antzokiko Guirau aretoan.\nHorrez gain, lau egunetan zehar, Bocaditos con Kukai Dantza izenpean, diziplina anitzeko hainbat emanaldi eskainiko dituzte Jardiel Poncela aretoan, bertara ere artista ezberdinak gonbidatuz. Apirilaren 4an, 19:00etan, Oskara: nor zaren jakin nahi baduzu, dantza ezazu dokumentala eskainiko dute, Kukai Dantza konpainiaren sormen prozesua islatzen duena. Apirilaren 5ean, Iñaki Salvadorrek piano kontzertua eskainiko du Jon Mayaren dantzaz lagunduta. Apirilaren 6an, dantzari berri batzuen emanaldiak ikusi ahal izango dira, Goi Mailako Dantza Kontserbatorioaren babesaz. Azkenik, apirilaren 7an, igandea, Juan Mari Beltran + Trio taldeak Ttakun Ttakun txalaparta emanaldia eskainiko du Kukai Dantza konpainiako dantzariez lagunduta.\nProgramazioa kontsultatu eta sarrerak erosteko, egin klik hemen.


Ekainaren 9ko eskola txikien jaialdirako girotzen hasiak Aginagan, zabaldu berri duten argazki erakusketarekin - Aginaga - Noaua.eus\nEkainaren 9ko eskola txikien jaialdirako girotzen hasiak Aginagan, zabaldu berri duten argazki erakusketarekin\nNoaua Aldizkaria 2019-05-25 13:04\nAginagako Eskolaren urte luzeetako ibilbidea, hamaika oroitzapen berritzeko aukera eskaintzen du larunbat eguerdi honetan Eliza Zaharrean ireki duten argazki erakusketarekin. Ekainaren 9an Aginagan bertan ospatuko den Gipuzkoako Eskola Txikien jaialdia girotzeko lanak abiatu dituzte.\nTxangoak, ospakizunak, jaunartzeak, klase kideen taldeko argazkiak... Aginagako Eskolako belaunaldi ezberdinetako kideak, duela 50-60 urtera artekoak erretratatu ditu gaurtik bi astez Eliza Zaharrean ikusgai izango duzuen erakusketak. Irudi bilduma auzolanean osatu dute, herritarrek utzitako argazkiekin.\nErakusketaren irekieraren ostean, Aginaga Sagardotegian biltzekoak ziren gaur (maiatzak 25), belaunaldi ezberdinetako eskola kideak. Ikasle, guraso eta irakasleak, gaurkoak eta ohiak topaketa bazkari baten bueltan ospatzekoak ziren eguna. Hitzorduokin, orain bai, ekainaren 9rako prestatzen ari diren Gipuzkoako Eskola Txikien jaialdirako atzera kontaketa abiatu dute Aginagan.\nEkainaren 9an ospatuko duten Gipuzkoako Eskola Txikien jaialdiaren atarian dira Aginagan. Jaialdi honen inguruko xehetasunak eskainiko dituzte eskola kideek, datorren asteazkenerako, hilaren 29rako deitu duten prentsaurrekoan. Aginagako nahiz Gipuzkoako eskola txikien ordezkariak bilduko ditu 12:00etan ikastetxean bertan finkatu duten hitzorduak. “Bertan azalduko dute gaur egungo eskola txikien egoera, herri eta auzoetan betetzen duten funtzio garrantzitsua, lurralde orekan duen eragin positiboa, eta batik bat, ekainaren 9ko festa egunaren nondik norakoak”.\nBesteak beste, agerraldi horretan plazaratuko dute ekainaren 9ko jaialdiko egitaraua. Bestelako hitzorduen artean, baitan bazkaria antolatu dute. Adi, txartelak salgai izango dituzue ekainaren 3ra arte Aginagako Arrate Elkarteko tabernan. Helduen menua: gula nahaskia eta oilasko paella eta ijito besoa. Haurren menua: oilasko paella eta yogurra. Prezioak: helduen menua 12 eurotan, haurrena 8 eurotan.


Praktikatu eta bizi! - Albisteak - Anoeta\nMintzalagun egitasmoan parte hartzeko izen-ematea, zabalik\n2017/18 ikasturte berriarekin batera, martxan jarriko dugu Anoetako Mintzalagun programa. Honako hau lehenengo ikasturtea izango da, beraz, Euskal Herri osoan ezaguna den fenomeno honek indarra hartu behar du gure herrian ere, eta, horretarako, guztion parte hartzea ezinbestekoa izango da. Hori dela eta, Praktikatu eta bizi lelopean, anoetar guztion eskura jarriko da aukera hau. Astean ordubete baino ez da, dohainik eta nor bere ordutegietara egokituta.\nHizkuntzaren ikaskuntzan, alboan utzi ezin daitekeen kontua da ikasitakoa praktikan jartzea, ez da gauza berria; euskara praktikatzeaz gain, jende berria ezagutu, euskararen munduan murgildu eta, finean, euskaraz bizitzeko aukera izango du izena ematen duenak. Mintzalaguna euskaraz hitz egiteko ohitura duten pertsonak euskaraz hitz egiteko ohiturarik ez dutenekin elkartzean datza. Bertan, edozeinek har dezake parte, euskaldun zaharra, euskaltegiko ikasle ohia edo euskaltegiko ikaslea izan...\nIzena eman nahi dutenek Andoaingo AEK euskaltegian edo Udaleko euskara zerbitzuan dute izena emateko aukera, baita telefonoz (943 591 704) edo e-mailez (andoain.aek@gmail.com) ere. Animatu eta parte hartu.\nMintzapraktika Egitasmoak hazten doazen neurrian eta jende gehiago hurbiltzen doan heinean, beharrizan berriak eta proposamen ezberdinak agertuz doaz gure mintzapraktika egitasmoen baitan. Honen adibiderik garbiena GURASOLAGUN da.\nEuskararen transmisioa bermatzeko, ezinbestekoa da gurasoen eta seme-alaben arteko hizkuntz harremanetan eragitea. Ekimen honen helburua hauxe da: guraso euskaldunak edota euskaraz ikasten ari direnak, egoera berdinean dauden beste guraso batzuekin harremanetan jartzea; plazan, parkean, asteburuko txangoetan... familia edo lagun giro guztiz euskalduna sortzea. Horretarako, guraso eta umeekin mintzataldeak, tailer txikiak, irteera edo txangoak antolatzen dira.\nBada, ikasturte berriarekin batera, Anoetako ikastolarekin elkarlanean martxan jarriko da Gurasolagun. Beraz, Ikastolan Gurasolagunen kartel esanguratsua ikusten baduzu, edota informazio orria ematen badizute, ez dudarik egin, joan idazkaritzara edo udaletxera eta eman izena.


Ipuinak, Franz Kafka\nTrapezioko artista edo lehen oinazea\nEtxeko jaunaren buruhausteak\nTxakalak eta arabiarrak\nSancho Panzari buruzko egia\neuskaratzailea: Xabier Kintana\nBehin batean sai batek oinak mokokatzen ari zitzaidan. Zapatak eta galtzerdiak jadanik urraturik zizkidan eta oraingoan oinei erasotzen zien mokoka. Beti mokokada egin, urduri inguruka hegaz egin eta ondoren bere lanean segitzen zuen. Jaun bat iragan zen, zati batez adi begiratu zigun eta galdetu zidan ea zergatik saia jasaten nuen.\nDefentsarik ez dut esan nion etorri eta mokoka hasi zitzaidan, uxatu nahi nuen, eta lepoa okertzea ere pentsatu nuen, baina animalia hauek oso indartsuak izaten dira eta aurpegira salto egin nahi zidan. Oinak sakrifikatu nahiago izan ditut; orain ia zati-zati eginik daude.\nEz utzi oinaze ematen esan zuen jaun hark, tiro bat eta akabu sai hori.\nHori uste al duzu? galdetu nion, arazo hori zeure gain hartu nahi al duzu?\nPozik egin ere esan zuen jaunak; etxera joan eta fusila ekartzea besterik ez dut. Ordu erdi gehiago egon al zaitezke?\nEz dakit erantzun nion, eta une batez minaz gogorturik gelditu nintzen; gero gehitu nuen. Mesedez, edonola ere egizu aproba.\nEderki esan zuen jaunak, arinka noa.\nSaiak gure elkarrizketa lasai aditu zuen eta begirada jaun haren eta nire artean erabilia zuen. Orain dena ulertu zuela nekusan: urruntxora hegaz egin zuen, atzera egin zuen behar zuen abiadura lortzeko eta txabalina jaurtikitzen duen atleta baten antzera mokoa ene ahoan sartu zuen sakonki. Atzera erori nintzenean halako asaskatzea sentitu nuen: ene odolean sakontasun guztiak bete eta bazter guztiak gainezkatuz, saia, erremediogabeki, ito egiten zen.


Eskalak eta unibertsoa, jolastuz ikusi eta ikasi [bideoak] • ZUZEU\nEskalak eta unibertsoa, jolastuz ikusi eta ikasi [bideoak]\nEskalak eta unibertsoa, jolastuz ikusi eta ikasi\nHaur eta gazteentzat derrigorrezko behar lukeen ikasgai bisuala dakarkizut, zaharrago zaren horrentzat ere bai, ulertzen hain zaila den zientzia teoriko hori erraz eta jolas moduan ikusi eta ikasteko. Beharrezkoa dugun abstrakzio eta perspektiba ikuspuntua ematen duela deritzot.\nSareak informazio, dokumentu eta bideo kopuru ugari jarri dizkigu eskura zientzia mundua maite duen edonorentzat, eta hemen duzu erraz ikasi eta ikusi beharreko adibide oso interesgarria. Unibertsoaren eskalak eta tamainak (ingelesez Scale Of The Universe izeneko xls artxiboa) erakusten dituen dokumentu bat eta bideoa ere azpian. Quark, neutrino, atomo eta txikienetik galaxia eta unibertso eskala handienetara zuk zeuk scroll eginaz egingo duzun bidaia didaktiko ziragarri bat!\n>> eskalak artxiboa (xls)\nbideo gehiago (Eguzki sistema):\nUnibertsoaren jaiotza ezagutzetik gero eta hurbilago\nLeku Hori (Emakumeak zientzian)\nZer duzu buruan “Eskalak eta unibertsoa, jolastuz ikusi eta ikasi [bideoak]”-ri buruz\ngorkaazk 2017-02-12 15:39\nLehenengo bideo hori ikusita, zera bururatu zait, gaur egun irudikatzen dugun unibertsoan ere gizakiok erdigunean kokatzen dugu geure burua. Oso handiak eta oso-oso txikiak (espazioan) eta oso luzeak eta oso laburrak (denboran) diren gauzen erdigunean kokatzen dugu geure burua, beti ere, gutxi gorabehera, erdiko bidean.


Irekia Eusko Jaurlaritza - Gobierno Vasco :: Logistika Intermodalaren Foroaren inagurazioa\n\nInauguración del "Foro de Logística Intermodal" Iturria: Irekia\n\nLogistika Intermodalaren Foroaren inagurazioa Iturria: Irekia\n\n\n\n\n\nGarraio guztien kudeaketa bateratzen duen plataforma intermodala Jundizen kokatuko da\nAzpiegitura hau "industria eta jarduera logistikoen lokalizazio-faktore izango da, eta, beraz, industria sustatzen eta aberastasuna sortzen lagunduko duela" dio Arriolak.\nEusko Jaurlaritzak Arabako garraio guztien kudeaketa bateratzen duen plataforma intermodala sustatuko duela adierazi du gaur Iñaki Arriola, Etxebizitza, Herri-Lan eta Garrai sailburuak. Proiektu hau Jundizen kokatuko da eta "Arabako lurraldeak Europako ardatzak eskaintzen dituen aukera guztiak aporbetxatuko ditu".\n"Logistika Intermodalaren Foroa" ekitaldia Arabako Merkataritza Ganberan izan da eta inagurazioan, sailburuaz gain, Gregorio Rojo, Ganberako lehendakaria eta Jose Ramon de la Fuente, Bilboko Portu Agintaritzaren lehendakaria egon dira.\nJundizek Forondako aireportuaren negozio-aukerak aprobetxatu, eta hobetu egingo ditu.\nJundiz, Euskal Yaren hego aldeko muturretik gertu dagoenez, beste bi muturretan dauden Bilboko eta Pasaiako portu-etarako lotura egokia eskainiko du. Horixe da hain zuzen ere, banaketa eta kudeaketa intermodalaren gune hori sendotzeak duen abantaila estrategikoetako bat.\nJundizen egingo den proiektu hau, guztira, 120 milioi euroko inbertsioa suposatuko du.\nAzpiegitura hau industria eta jarduera logistikoen lokalizazio-faktore izango da, eta, beraz, industria sustatzen eta aberastasuna sortzen lagunduko du. Proiektu handi baten aurrean gaude, gaur egun Europan eraikitzen ari diren terminal aurreratuenen antzeko maila operatiboa izango duen proiektu handi baten aurrean.\nkorte_arriola_transmodal_eu... behera kargatu (0 Byte)\nkorte_rdp_arriola_transmoda... behera kargatu (0 Byte)\ntotal_arriola_transmodal_eu... 30 MB


ETAren desarmatzeaz | Enbata\nAccueil / Articles / Opinion / Chroniques / ETAren desarmatzeaz\n« Appel du 8 avril des Artisans de la Paix\nAgur Xarriton »\nBake Bidearen Foroa, 2017ko martxoaren 17 et 18an : www.paysbasqueactualites.com (Daniel VELEZ)\nMartxoaren 17 eta 18ko asteburuan, ETA-ren desarmatzeari buruzko mintzaldi garrantzitsu bat emana izan da Biarritzeko Bellevue Kasinoan. Iparraldean ematen den bigarrena da garrantziari so ematen diogun heinean, lehengoa 2014 garren urtean Baionako Unibertsitatean egina izan zela jakinik. Giro berezi batean egin da aurtengoa, Luhusoko gertaerak kontutan harturik, eta konferentziaren lehen zatia Kolonbiako bake prozesuari zegokiolako. Naski, Euskal Herria eta Kolonbiako arazoak ez dira berdinak, lehengoa arazo nazional bat delako eta bigarrena gizarte klaseen arteko borroka hein handi batean dela kontutan hartzen badugu, bertako ameridianoen problema kulturalak baztertu gabe naski.\nFrantziako prentsan ikusi dudanez, Le Monde eta Le Figaro izparringiek arreta eman diote azken foru honi. Espainiako prentsan aldiz, gehiago aipaturik izan da gai hori, baina beti bezala, ihardespen eta aldarrikapen ezezkor eta antzu berdinekin : « ETA-ri prezio politikorik ez dio Espainiak pagatu behar » esan du Rajoi jaunak.\nFrantziako klase politikoan antzeko berbak entzunik izan dira, Pariseko politika bidea Madrilekoaren menpean bailitzan. Errealitatean halaxe da 1984 garren urtetik. Zulo gehienak Iparraldean eta Frantziako estatuan daudela jakin arazirik, « sanktuario » delakoaren mamua Madrileko agintariek berriz iratzarriko duenik kezka sortzen zaigu bati baino gehiagori.\nTelebistako kate nagusietan ez dute deusik aipatu mintzaldi horri buruz, Orly-ko atentatua horren kausa zen agian, baina, tira, askotan garrantzia gutxiago duten gaiekin errealitatetik baztertzen saiatzen dira, kontsumo arruntari dagozkienak aipatuaz. Salbuespen bat izan da, hala ere, Hamon jaunak esandakoa aipatzen badugu, aldarrikatu baitu bake eta desarmatze prozesuan Frantziako Gobernuak sartu behar duela.\nBaina kasu ibil dadila Frantziako gobernua: Iparraldeko gaurko giroa ez da joan mendeko zortzigarren hamarkadakoa bezala; abertzaleak ez dira gehiago baztertuak Iparraldeko gizartean; hori ikusi dugu Luhusoko zuloa desegin ondoren: egun batean antolatutako manifestazio batean, berehala hiru mila bat jende elkartu zen, hautetsiak eta gizarteko hainbat ekintzaile barne. Jende ezagun berdinak bildu zituen Biarritzeko foruak.\nETA-ren borrokak berrogei ta hamar urte iraun izan ditu, itxura desberdinak hartuz: propaganda hutsa, intensitate txikiko eta kemen altuko borroka armatuak, su etenak, Espainia eta Frantziako gobernuekiko negoziazio saioak… baina , demokrazian nahiz diktaturaren denboretan Parise eta Madriletik arazo nazionalari uko egin zioten.\nFrantziatik baino Madrileko Gobernuan dagoen PP tik etortzen dira bake prozesuaren aginduak. ETA-ren desarmatzeaz gain, erakundearen disoluzioa nahi dute eta naski desarmatzean gizarte zibilaren ordez, agintari polizialak, militarrak eta judizialak dira parte hartu behar dutenak; Frantziakoek gauza bera errepikatzen dute. Baina hemen dago lanjer politikoa: bakea eta armagabetzeaz gainera ETA-ren « mamua » betirako ezabatu nahi dute Bidasoaren alde bietako agintariek eta borroka nazionala ukatu ondoren nazio beraren ukatzea dute xedetzat, Euskal Herria berriz kontzientziarik gabeko nazio bat bilaka dedin.\nBaina gaurko giro politikoak itxaropen aski eman liezagukeelakoan nago: Kataluniako prozesu independista aurrera doa, Espainiako faxistek eta politikariek jartzen dituzte oztopo guztiengatik; Nafarroan abertzaletasuna eta euskaltzaletasunak indar gero eta gehiago hartzen dute, urrats txikiaz egin arren; Iparraldeak bere lehen erakunde ofiziala lortu du. Orduan zeru iluna izarrik gabekoa ez dela aitor dezagun.


Zapalkuntzaren anatomia (2tik 2) - Nor\nZapalkuntzaren anatomia (2tik 2)\nAnimalien askapenak iraultza epistemologiko bat behar du\nEgilea: Aph Ko\nZuriak arrazializatzen direnean\nGizakiz azpikoen eremu zabal honetan badira zuri batzuk ere, homo sapiensaren maila idealera iristen ez direnak. Argi ikus dezakegu diru-sarrera urriko jende zuria arrazializatu egiten dela, eta gizakiz azpiko narratiba batean ezartzen, non redneck hitza* marka arrazial bihurtzen den; hartara, bereizi egiten dira, batetik, homo sapiens zuri ideala, arrakastatsua, diruduna eta zibilizatua, eta, bestetik, diru-sarrera urriko jendea: naturalki behe mailakoa eta berreskuratu ezinezkoa.\n“Here comes Honey Boo Boo” eta halako telebista-programak trailer trash** estetika batean oinarritzen dira, eta redneck estereotipoetan; horien bidez egiten du aurrera programaren narratibak. Artikulu honetan, programa horren zati baten bideoa aurkezten eta azaltzen zaigu: bertan, Alana (programako pertsonaia nagusia, Honey Boo Boo esaten diotena) Miss Georgiarekin eserita dago, zeina ezarria dagoen giza subjektu zuri eta ideal gisa.\nEmakumezko pertsonaia zuri ideal horri kontrajartzen zaio Alana, erakusteko behe-mailakoagoa dela naturalki, bere klaseagatik; hainbesteraino, ezin baitu performatu feminitate zuri ideala. Alanak tarta sartzen du ahoan, eta puzkerrak egiten ditu kameraren aurrean. Alana hain gaztea denez, indartu egiten da haren azpikotasuna (klase baxukoa izateagatik) jaiotzetikoa delako ideia. Era berean, argotez hitz egiten du, eta horrek iradokitzen digu mailaz gertuago dagoela belztasunetik zuritasun idealetik baino. Ezinezkoa egiten zaionez bere buruari eustea eta behar bezalako subjektu femenino zuri gisa performatzea, naturalki markaturik geratzen da behe mailako gisa, edo bezatu eta kontrolatu beharreko gisa.\nGizakiz azpikotzat jotako izakiak animalizatzeak iradokitzen digu animalia, bere horretan, espezie zuri loriatuaren kontrako arraziala dela. Horrek esan nahi du zuritasunak ez dituela arraza eta azalaren kolorea bakarrik adierazten, baizik eta baita izateko modu ideal bat ere. Animalia kategoriak bestelako arraza-hiritartasun bat adierazten du, eta gizakiz azpikotzat jotako horien ezaugarriek salatzen dute hiritartasun hori.\nGizakiz azpiko eremua esploratzen eta mapa eurozentrikoa uzten\nUtzidazue hau esaten: justizia sozialaren aldeko gure mugimendu nagusiak porrotera kondenaturik daude teoria eurozentrikoaren arabera egituratzen diren bitartean (bai, horrek esan nahi du balitekeela koloreko aktibistak ere halako arazoak erreproduzitzea haien agendetan).\nBeldurgarria da hainbat pertsona gai izatea arraza animalien zapalkuntzari buruzko elkarrizketatik egozteko; izan ere, mugimendu nagusiak denbora asko eman du ospatzen eta baliabideak eta indarrak xahutzen, arazoa konpondu nahirik sakonki aztertu gabe benetako arazoa zein den eta nola dirauen zutik. Nolatan egingo diegu ezikusia hierarkia espezistako elementu arrazialei? Zenbat eta gehiago aldendu homo sapiens zuriaren iruditeriatik, orduan eta errazagoa da gizakiz azpiko gisa edo animalia gisa etiketatzea.\nHori ere beldurgarria da, logika eurozentrikoari men egiten dion jende zapaldua logika bera erabiltzen ari baita zapaltzen dituen sistema eurozentrikoaren aurka borrokatzeko. Ezin duzu askapen-mugimendu eraginkorrik sortu ez baduzu guztiz ulertzen zure zapalkuntzaren anatomia.\nSylek idatzia duenez:\nZuria ez da arraza gailena bakarrik; izateko modu gailena ere bada. Arraza-hierarkiaren gain-gainean dago gizaki zuria, non espeziea eta arraza bat datozen izaki menderatzailea sortzeko. Eta hondoan, gizakiaren, zuritasunaren kontrako makurra daukagu: animaliaren nozio (halabeharrez) lausoa.\nIraultza epistemologiko bat behar dugu, zapalduek (gizakiz azpikoek) hiritartasun berri bat izan dezaten, klase menderatzailearen (gizaki zuri loriatuaren) parekoa. Horrek esan nahi du borrokatu egin behar garela, logika eurozentrikoari uko egiten dion jende beltz kritiko gisa, ez soilik mugimendu orokortuan errepresentazio azaleko eta gatzik gabeko bat izate aldera, baizik eta eskubidea izate aldera ezagutza ekoizteko, teoria sortzeko eta zapalkuntza agertzen den modua berriz artikulatzeko. Horren bidez, animalien askapena gure iraultza epistemologikoaren albo-ondorio bat izango da.\n*Redneck: Hitz hori erabiltzen da mespretxuz erreferentzia egiteko AEBetako eta Kanadako zuri txiroei, eskuarki landa-eremukoak direnei.\n**Trailer trash: Literalki, “karabanako zaborra” esan nahi du. Termino hori erabiltzen da AEBetan eta Kanadan, mespretxuz, karabana edo bestelako ibilgailu batean bizi diren pertsona txiroei erreferentzia egiteko.\nIdazlea\tJoannes Jauregi - 656 Ikustaldi


“EHZ ttipi anitz dira, denetara joaten ahal da eta denetan zerbait egiten ahal da” | Kultura | KAZETA\nEUSKAL HERRIA ZUZENEAN ELKARTEKO KIDEA\nTrantsiziorako formatu berri batekin dator aurtengo EHZ festibala: EHZ Nomada. Ostiraletik igandera arte, Baigorri, Baiona eta Itsasun animazioak proposatuko ditu elkarteak. Garrüze herrian sortu eta Baionan bizi den Elorri Algalarrondo elkarteko kide eta irakaslea aurtengo erronkak azaldu dizkio Gara egunkariari.\n“EHZ ttipi anitz dira, denetara joaten ahal da eta denetan zerbait egiten ahal da”\nIdoia ERASO|2018/06/29 07:00|0 iruzkin Eguneratua:\nElorri Algalarrondo, EHZ elkarteko kidea. ©Isabelle Miquelestorena\nHerriz herri ibiliko dira Euskal Herrian Zuzeneko festalariak, azken urteetan Lekornera hurbiltzen ziren gazte, heldu eta haurrek, aurten Baxe Nafarroa eta Lapurdiko hiru herrien artean hautatzeko parada izanen dute.\nEHZ nomada izanen da aurten, zer esan nahi du horrek, eta zergatik izanen da horrela?\nNomada izateak erran nahi du EHZ ttipi anitz eginen ditugula toki ezberdinetan. Aurten hori erabaki da, iaz behartua izan ginelako EHZ festibala ezeztatzera, eta horren ondotik konturatu ginen barne antolakuntzan bazirela arazoak, bai ekonomikoak, baina baita laguntzailegoan, eta behar zela benetako diagnostiko bat egin.\nAzken urteotan EHZn planteatzen genuen ea festibalak erantzuten zion zinez Iparraldeko eta Euskal Herriko irakurketa politiko bati. Horretaz ohartu ginen, eta pentsatu genuen behar zela agian beste diagnostiko bat egin aztertzeko barne antolakuntza, eta duen aztarna. Horregatik erabaki da trantsizioa egitea eta diagnostiko bat eramatea urte baten gainean; orduan, ezin genuen segidan beste zerbait antolatu, horregatik erabaki dugu 2018a trantsizio urtea egitea eta nomada moduan.\nNola joan da diagnostikoa?\nEzeztatzearen ondotik bildu ginen talde osoa, eta ohartu ginen proposatzen genuen festibala ez zela agian egokia; beraz, beharra sentitu dugu Iparraldeko irakurketa politiko bat egiteko, proiektua egokitzeko edo beste proiektu bat sortzeko. Lehen etapa izan zen biltzea, diagnostikoa irail eta urri artean hasi zen.\nDiagnostikoaz arduratzen diren taldekoak herriz herri gazteria ezagutzera joan dira eta beraiekin hitz egitera, gaur egungo gazteriaren erronkak definitzeko. Gaztetxeetan bereziki edo ostatuetan egin dituzte bilkura irekiak elkar ezagutzeko.\nZeintzuk dira finkatu diren erronkak?\nLehen erronka izan da zubiak sortzea euskaraz mintzo direnen eta erdaldunen artean, publiko horiek elkarrekin trukatzeko. Hori definitua izan delarik erabaki da beste proiektu bat sortzea eta horretarako proiektu deialdi ireki bat egitea.\nBigarren erronka da alternatiben herrixka eraikitzea, jendarte eredu berri bat eraikitzeko ideien gune bat egitea, gure baloreekin: natura, euskara, euskal preso politikoak…\nNola antolatu zenuten proiektu deialdia?\nEskatzen zen bakarra bederen hiru pertsonak osatutako taldea izatea. Webgunean eta sare sozialen bidez egin da eta horretarako hiru etapa ezberdin ziren: aurkezpena, nola erantzuten dion erronkei eta baliabideak. Helburua proiektuaren trama izatea zen, ez zen zertan biziki zehatza izan, biltzar nagusian proposatzeko, ideia da gero EHZko laguntzaileek proiektu hori lantzea.\nZenbat proiektu jaso dituzue?\nOrotara lau proiektu aurkeztuak izan dira, eta joan den larunbateko biltzar nagusian proiektu bat hautatua izan da, eta beraz berriz idatzia izanen da, eta talde motor bat eratuko da. Gero, proiektu hori aurkeztua izanen da. Hautatu da proiektu bat ardatz nagusia izateko, baina jakin behar da beste hiru proiektuek laugarrena elikatuko dutela. Iparralde osoko gazteek proposatu dituzte proiektuak, kostaldekoak eta barnealdekoak, eta zinez proposamen aberatsak izan dira.\nAurtengoa berezia izanen da, ez da betiko festibala; nolakoa izanen da EHZ Nomada?\nTrantsizio urteko EHZ, aurten proposatuko dena, ez da bortxaz 2019an eginen dena, eta hori markatzeko egin da. Nomada egin da erakusteko mugitzen dela eta EHZ denean dela. EHZ ttipi anitz dira, denetara joaten ahal da eta denetan zerbait egiten ahal da.\nAurtengo edizio mugikorra ospatzeko hiru gune ezberdin hautatu dituzue: Baigorri, Baiona eta Itsasu. Zer irizpide erabili dituzue aukeraketa hori egiteko?\nEHZ beti barnealdean egin da, horregatik biziki inportantea zen bi egun barnealdean proposatzea. Eta bestalde, helburua zen Baionan zerbait egitea, ez baitzen sekula han antolatu.\nHiru egunek izaera ezberdina izanen dute, zeintzuk dira egun bakoitzaren ezaugarriak?\nBaigorrikoa ikusgarri gaua izanen da, nahiz eta kontzertu bat ere izanen den, antzerkia eta dantza izanen dira gaualdiaren ardatz nagusiak, eta horrelakorik ez da sekula izan EHZn. Larunbatekoa festa eguna izanen da Baionako hiri osoan zehar. Poteoa antolatuko da, eta hori zinez berrikuntza bat da EHZrentzat; bukatzeko kontzertuak izanen dira arratsean. Igandean egun familiarra izanen da, zirkuarekin, antzerkiarekin… eta, bistan dena, zikiroa. Zikiroa atxiki dugu, Euskal Herriko Laborantza Ganberak antolatzen duen honek arrakasta handia izaten baitu, eta giro herrikoia ematen dio EHZri.\nNahiz eta programazioa kontuan izanik larunbatekoa familientzat ere aproposa den, zinez nahi genuen egun bat, non familiak biltzen ahal diren, eta haurren xokoa baden. Familiak erakartzen ditugu igandearekin, eta hori ezinbesteko publiko bat da EHZrentzat.\nHaurrak bilakatuko dira biharko laguntzaileak eta festalariak, horretarako biziki garrantzitsua da erakustea haurrek badutela beren tokia EHZn. Familientzat gauza bera erranen nuke, EHZ ez da bakarrik besta, bada ere eztabaida gunea eta badira ikusgarriak, adin guztietarako.\nLehen aldia da Baionan egiten dela, eta herria protagonista eginen duzue.\nBai, protagonista da, jadanik ostatuek parte hartzen dutelako programazioan. Ederra da ere Baiona Handian eta Ttipian izanen baita, ikusgarriak izanen dira denetan.\nBaionako eguna antolatzeko desmartxak nola pasatu dira?\nKultura arloko elkarte ezberdinekin harremanetan eman gara, Zizpa, Magneto, Mami Txula…Beraiekin lan egitea inportantea atzematen genuen, jakinez beraiek jada lan egiten dutela kulturaren alde.\nPoteoari dagokionez, interesgarria atzematen genuen aski herrikoia izatea eta publikoari kitorik gauzak proposatzea, eta hasi ginen pentsatzen untsa izaten ahal zela egitea hip hop ikusgarri bat toki batean, zirkua bestean, magia urrunago… hortik heldu zaigu poteoaren ideia, eta ostalariekin hori antolatzea pentsatu dugu. Nahi dugu publikoa eraman gune batetik bestera, eta bitartean elektrotxaranga bat izanen da musikak ekartzen batetik bestera.\nKitorik izanen bada, nola finantzatuko duzue?\nGure diru baliabideekin; arratsean seietatik goiti Mousserollesen eginen diren kontzertuak pagatu beharko dira, agian poteoan izanen diren ikusgarri batzuk diruztatzea lortuko da gaualdiaren diruari esker. Segur aski arriskua hartzea da, baina nahi genuen egin.\nEHZ gogoetarako gunea ere bada, eta aurten gune hori Baionako egunean izanen da.\nBai, Patxokin eginen da, eta hiru eztabaida izanen dira. Lehena 10.30ean da, eta AmbaZADa, Amankomunak eta Errekaleor izanen dira. Autogestio eremuak aipagai izanik, jorratuko da nola saretzen ahal diren, eta nola sortzen ari diren Amankomunaken bitartez.\nEguerdi aldean errefuxiatu eta etorkinen egoeraren azterketa genero ikuspegitik, horretarako izanen ditugu hiru kolektibo: Ongi Etorri Errefuxiatuak, Refugees Welcome eta SOS Arrazakeria. Helburua da truke bat egitea, Hegoaldeko eta Iparraldeko kolektiboen artean.\nAzken hitzaldian Harrerak eginiko dokumentala erakutsiko da, bertan kolektiboko eta preso ohien arteko truke bat izanen da, gaur egun kartzelatik ateratzen diren presoen egoera aztertzeko. Hiru hitzaldietan truke anitz izanen dira hizlarien eta publikoaren artean, eta zinez hori da gure helburua, aktiboa izatea. Eta bukatzeko, 18.00etan, Euskal Irratiek egin duten Esker 1000 proiektuaren inguruko dokumentala.


Garraio txartelak | Mancomunidad de la Comarca de Pamplona\nBi txartel mota daude: izengabeak eta pertsonalizatuak.\nTarifa hobariduna edukitzeko eskubiderik ez duen eta 30Eguneko abonua erabiltzen ez duen edozein pertsonarentzat.\nTXARTEL PERTSONALIZATUAK: TARIFA HOBARIDUNAK\nB tarifa: 65 urtetik gorakoentzat. Nola eskuratu.\nC tarifa: Familia ugarientzat. Nola eskuratu. Nola berritu\nE tarifa: Ahalmen urritasuna duten pertsonak (ezintasun absolutua edo %65eko edo gehiagoko ahalmen urritasuna). Nola eskuratu.\nF tarifa: Gizartetik baztertuak izateko egoeran dauden pertsonentzat. Nola eskuratu\nJ Tarifa: 31 urtetik beherakoentzako 30EGUNEKO ABONUrako txartela. Nola eskuratu. Nola eskuratu\nABONU OROKORRERAKO TXARTEL PERTSONALIZATUAK\n30EGUNEKO ABONU orokorrerako txartela. Nola eskuratu\nNON ESKURATZEN DIRA?\nTxartel izengabeak txartelak kargatzeko guneetako edozeinetan eskuratu daitezke.\nB, C eta J gizarte tarifako txartelak eta 30EGUNEKO ABONU orokorra berehala bideratu daitezke txartel pertsonalizatuak sortzeko guneetako edozeinetan. Horrez gain, on line eska daitezke, webgune honen bidez, edo aurrez aurre, txartelak kargatzeko guneetako edozeinetan.\nE eta F gizarte tarifako txartelak Mankomunitatearen Herritarren Arretarako Zerbitzuaren bulegoetan eskatu behar dira (Navas de Tolosa kalearen 29.ean, behealdean), astelehenetik ostiralera, 08:30etik 14:30era.Uztailean eta abuztuan, 08:30etik 14:00etara.Aurretik ordua hartu behar da.\nTxartela hondatzen edo galtzen bada edo balioa galtzen badu, gune berberetara joan beharko da, beharrezkoak diren agiriekin.\nTxartel izengabeak: 2 €\nTxartel pertsonalizatuak, abonu orokorrerako: 2€\nTxartel pertsonalizatuak (gizarte tarifak): doakoak dira. Dena den, hondatzen edo galtzen badira, 2 € ordaindu behar dira berria egiteko\nKostu hori kobratuko da txartelean lehen karga egiten denean. Txartela hartzen denean, gutxienez, 5 €-ko karga egin beharko da, saltokian bertan.\nNON KARGATZEN DIRA?\nTxartel guztiak txartelak kargatzeko guneetako edozeinetan kargatu daitezke.\nTxartel guztiek 5 urteko indarraldia izango dute, baliozkotasun txikiagoa duten dokumentuek bermatuta badaude izan ezik (C profila, F eta J 31 urtetik hurbil). Hartara, kasu horietan, gizarte profileko garraio txartelaren indarraldia bat etorriko da dokumentu horien baliozkotasunarekin.\nGarraio txartelen baliozkotasuna automatikoki berrituko da beste 5 urtetarako, azken urtean txartela erabili dela detektatzen bada (billabesan bidaiatuta edo saldoa kargatuta). Ez bada hala, iraungi egingo dira txartela bera eta hari lotuta dagoen saldoa.\nBehin 5 urteak gainditu direnean, zure txartela ez bada berritu, hura berritzeko edo txartel berria eskatu beharko da, ‘Non eskuratzen dira?’ atalean azaltzen den moduan.\nTxartela erabiltzearekin edo kargatzearekin lotutako edozein arazo konpontzeko, Mankomunitatearen Herritarren Arretarako Zerbitzura joan behar da.\nBeste pertsona batzuen bidaia ordaindu dezaket nire txartel sozialaren bidez?\nDena den, erabiltzaile arruntaren tarifa kobratuko da: 0,70 euro.\nAhalmen urritasunen bat duten pertsonentzako txartela\nNire txartel pertsonalizatua iraungita dago. Zer egin behar dut?\nTxartela C motakoa bada (familia ugariak) eta iraungita badago, txartel pertsonalizatuak egiteko lekuetako edozeinetara joan beharko duzu eta dokumentu hauek eraman:\nKoloretako argazki bat, nortasun agirikoaren tamainakoa\nGogoan izan behar duzu, txartela iraungita badago ere, saldoa amaitu arte erabili ahal izango duzula.\nTxartel pertsonalizatuak egiteko lekuak\nNola funtzionatzen du autobusez aldatzeak?\nBi garraio linea desberdin erabiltzen badira 45 minutuko tarte batean lehen baliogabetzetik, bigarren bidaia transbordo edo autobusez aldatzetzat jotzen da eta doakoa da.\nZer egin behar dut txartela hondatzen bazait?\nTxartela izengabea bada, kargatzeko lekuetako edozeinetara joan behar duzu eta txartel hondatua eraman behar duzu.\nB motako pertsonalizatua bada (65 urtetik gorakoak, errenta mugarik gabe) edo C motakoa (familia ugariak) edo abonu bat, txartel pertsonalizatuak sortzeko guneetako edozeinetara joan beharko duzu.\nTxartela E (ahalmen urritasuna duten pertsonak) edo F (baztertze sozialeko egoerako pertsonak) motakoa bada, Mankomunitatearen bulegoetara joan behar da (Navas de Tolosa kalearen 29.ean daude, behealdean), astelehenetik ostiralera, 08:30etik 14:30era.\nTxartel pertsonalizatuen kasuan, dokumentu hauek eraman behar dira:\nNortasun agiriaren kopia\nFamilia ugariaren agiria (C motako txartelen kasuan)\nTxartelak saldoa badu eta irakur badaiteke, unean bertan aldatuko da txartel berrira. Ezin bada irakurri, ordea, 10 egun igaro eta karga bat egin eta gero egingo da.\nGainera, 7 euro ordaindu behar dira: 2 euro, txartela ordaintzeko, eta 5, kargatzeko.\nZer egin behar dut txartel pertsonalizatua galtzen bazait?\nZure txartela B motakoa (65 urtetik gorakoak, errenta mugarik gabe), C motakoa (familia ugariak) edo abonu bat bada, txartel pertsonalizatuak sortzeko guneetako edozeinetara joan beharko duzu.\nDokumentu hauek eraman behar dira:\nKoloretako argazkia, nortasun agirikoaren tamainakoa\nFamilia ugarientzako txartela.\nC tarifa sozialeko txartela: eskuratu eta kargatzeko lekuak.\nFamilia ugarientzako garraio txartela berritzea\nFamilia ugarientzako garraio txartela berritzea eskatzeko zerbitzua


Zarratu genituen (soilik batzuk) bulegoak giltzarekin, zarratu fabrikak, dendak, eskolak. Piztu genuen telebista, irakurri egunkaria eta… ttaaak! Une horretatik zeresana eman digun albistea. Alegia, Notre-Dame.\nUrtero, hamabi milioi bisitarik bisitatzen duten Parisko Katedralean, sute baten ondorioz hondamendia gertatu zen joan den apirilaren 15ean. Kiskali zen eraikina eta kiskali sarrera ordaintzeko gai diren turisten oporraldiko plantxoa. Pentsa, txaleko horiez ere guztiok ahaztu gara.\nKea eta su-garrak ikustearekin batera, Frantziako presidente den Emmanuel Macronek kanpaina bat iragarri zuen. Katedralaren berreraikuntzarako dirua biltzea helburu zuena. Eta erantzuna?\nBada, ez zuen erantzun txarra eduki. Izan ere, kanpaina abiatu eta ordu gutxira hasi ziren lehen donazioak. Parisko familia aberatsenenak, Louis Vuitton-Möet Hennessy multinazional konglomeratuarenak eta L’Oréal kosmetika enpresarenak, besteak beste. 850 milioi euro lortu zituzten bi egunetan.\nOxala, kiskalitako katedralaren teilatuari diogun errukia pertsonekin bagenu. Baina gure bihotzak ez ditu inork erreko, teilatu hori baino are gogorragoak direlako.\nAdibide batzuk emate aldera, urtero munduan, 795 milioi pertsona hiltzen dira gosez. Bost urtetik beherako umeen %45a desnutrizioagatik hiltzen da. Emakume laborariek, gizonezkoen haina kobratuko balute, 150 milioi pertsona gutxiagok pairatuko lukete gosea. Beste hainbat adibide eman ditzaket, baina zertarako? Obren barandan jarrita berreraikuntzari begira dauden hedabideen emankizuna ez al zaigu gehiago interesatzen?\nEtxegabetzeak, goseak, emakumeenganako indarkeriak, etorkinekiko ezinikusiak eta hainbat arazok hor diraute. Ei, baina lasai, agian zu bai baina konkordun gizonezko zuria ez da etxerik gabe geldituko.\nProtesta poetikoaren garra\n15 pentsamendu “Notre-Dame”-ri buruz\nMikelats 2019-04-30 11:09\nBandera faltsuko atentatua, Europaren egoeraren metafora. Dena ondo orkestratua eta neurtua, elite ilunen agendari jarraiki\nImanol 2019-05-10 12:43\nAfrikako gosea, eta hegoamerikakoa , eta, orokorrean mundu osokoa kapitalismoak eragin du gehienbat. Diru asko gutxien esku egotea ahalbidetu eta sustatzen duelako. Hasieran Europarrak izan ziren afrikako jaun eta jabeak. Orain, aldiz, Txinak kapitalismoa bultzatzea erabaki duen momentutik, nagusitasunaren lehian sartu da bortizki.\nBertakoak? izorra daitezela bertakoak! ez dirurik, ez osasunik, ez eskolarik.\neta erruduna? Stalin, ETA, Podemos eta gorritxo guztiak. Ala, banoa neure txaletera, segi ondo!\nZorionak 2019-05-10 13:18\nZer izan du arrakasta gehiago, kapitalismoak edo komunismoak, historian zehar?\nKomunismoa non, porrota han.\nOier 2019-05-10 13:43\nGaur egun Europan daukaguna ez da kapitalismoa ere. Libre merkaturik ez da inon ez eta leihakortasun justurik ere. Horren ordez, gehiago dirudi honek merkatu itxien bitartez teknokrata eta plutokra-klan ezberdinek partekaturiko tirania bat. Ondorioz, bai batak eta besteak, biek egin dute porrot\nImanol 2019-05-10 14:20\nAberatsentzako, dudarik barik, kapitalismoak. Baina gogoratu herri kapitalistek kolonizatutako herri zapaldu eta txiro guztiak, kapitalismoaren ondorio direla ere. Aberats gehien kapitalismoak sortu ditu, baina dudarik barik, munduko pobre gehienak ere, eta zer esanik ez, gerraz ari bagara.\nimanol 2019-05-10 14:21\nAdjudikazionismoa, hormigonismoa, Errausketismoa, donazionismoa……\nZorionak 2019-05-10 14:54\nKomunismoaren adibideak: IparKorea, Venezuela, Sobiet Batasuna, Kuba… sistema bezala, denek egin dute porrot. Iparraldeko herrietan Karibe aldean baino hobekiago mantendu dira.\nAlemania komunista/iparralde banatu zenean, jendeak alde komunistatik alde egin nahi zuen kapitalismora joateko.\nHerrialde kapitalistek harresiak dituzte bere herrian ez sartzeko. Herrialde komunistek berri herrialdetik alde egin ez dezaten.\nAlpargatero 2019-05-10 15:37\nMunduan inoiz baino gose gutxiago eta ongizate baino gehiago dago, historia osoan ez da gizateria bizi oraingo osasun- eta ongizate-mailarekin, eta hori guztia kapitalismoari esker izan da.\nImanol 2019-05-10 20:48\nAlpargatero, segi zaitez Ceutara edo Greziar uhartetara eta konturatuko zara gizateria ez dela EH eta EEBB. Eta Zorionak! Herrialde Kapitalistak aipatzen dituzunean EEBB, mendebaldea eta Ekialde Aberatsa aipatzen duzu, baina kapitalistetan sartu beharko ditugu Hego Sudan,Malawi,Burundi, Afrika Erdialdeko Errepublika, Madagascar,Mozanbike, Niger, Afganistan, Indiako hiriburuetako miseriak, EEBBko indigenak, Australia aberatsekoak…e.a.\nEdo hauek zuen estatistiketatik kendu behar al ditugu zuen zenbaki politak erakusteko orduan?\nIker 2019-05-30 09:38\nImanol: Afrika atzeratua dago, baina komunismo zein kapitalismoarekin. Angolan adibidez 1975etik egon da gobernu komunista eta gaur egun ere atzerapen maila handia du.\nAfrika atzeratuago zegoen musulmanak eta europarrak etortzean.\nKapitalismoa berez ez da ideologia da, eskaintza eta eskarian, jabegoan, zekenkerian… sortutako prozesu naturala da. Erregulatu behar da, noski, baina ez komunismoaren mailara arte.\nZuriei guztiaren errua leporatzea ez da zilegi. Artikuluan egiten den moduan, ezkerrak “klase borroka” galdu ondoren, buru gabe dabil “borroka” duin bat aurkitu nahian. Horregatik galtzen du boterea Europan. Europarrok kokoteraino gaude, etengabe europarrak gaitz guztien errudun izateko nahi horretaz. Musulmanek, beltzek, asiarrek… denek sortu dituzte sarraskiak eta inperioak, ahal izan dutenean. Gertatzen dena da europarrak teknologikoki aurreratuenak izan direla denbora luze. Baina gaur gaurkoz, giza eskubideak inon baino gehien errespetatzen diren tokia da Europa. Askatasun kontzeptua gehien garatu den herrialdea da. Eurofobiaz nazkatua.\nErresistentzia 2019-05-30 11:47\n“Konkordun gizonezko zuria ez da etxerik gabe geldituko”\nEtxegabe gehienak (ia guztiak) gizon zuriak diren herri hontan. Zer esan halako adierazpenak mantentzen dituzten ideologiei buruz (gaur egungo fortuna handi eta alderdi guztien diskurtsoa)?\nGalduta ikusten dut herri hau. Proposamen filosofiko eta politiko zentzudunik gabe gelditu gara, xahutu izan bagenitu bezala, eta gero eta bandera surrealistagoen bila eta bila gabiltza. Guztiok.\nNormala da. Galdu dugu gure estrategia gehienetan, arerioek gure aldean abantaila izugarria dute eta. Formula magikoaren bila gabiltza. Eta maila global batean, modernitatetik, produkzio literario izugarria dela eta, korronte filosofiko gehienek beren gailurra eman dute, ez dute beste ezer eskaintzeko. Hau gutxi balitz, aldaketa teknologiko eta soziologikoak azeleratu dira, eta globalizatu dira, gaur egun edozein arazok duen konplexutasuna medio ezin da analisi errealistarik egin.\nNahasmasa honen aurrean nik behintzat sinpletasunera jo dut. Utikan ideal xelebre guztiak. Yoga, kirola, dieta ona, lo ona, pazientzia eta biziraupena gomendatzen dut.\nMikelats 2019-05-30 18:53\nUtikan autogorrotoa eta pozoi ideologikoak!\nHerri honek behar duena sustraietara itzultzea da. Bertan dauzkagu gizarte antolaketa justuago baten oinarriak, inongo ideologia arrotzetan bilatzen ibili beharrik gabe. Marko teoriko manikeo horiek baino askoz ere sanoagoak eta naturalagoak, gainera. Bertakoa ezagutu ez eta kanpoeder txoroen gisa ibiltzen gara askatuko gaituzten tresnen bila. Bada garaia etxera itzultzeko.\nEuskaldunok lehenengo, euskara lehenengo!\nMikelats 2019-05-30 18:54\nBeñat Castorene 2019-05-31 17:45\n“korronte filosofiko gehienek beren gailurra eman dute”, diozu Errisistentzia\nEne iduriko egia izan daiteke korronte berezi batentzat,bainan ez da egia filosofia berarentzat.\nGarai bakoitzaren argiekin berritz interpretatu eta sakondu behar baitu betiko kontzeptu haundienak ( egia,ongia ederra, justizia)\nIrakurria dut eta gogotik sinesten dut egia eternala dela eta aurki daitekeela garai guzietako filosofo onetan.( adibidez Grezia zaharrean.)\nHorrengatik pentsatzekoa da egia ( eta ederra eta justizia) aurki ditzakegula gure tradizio zaharretan inkarnatua nahiz mugatua ere, Seguraz ere oraindik ezagutzen ez ditugun gaurko korronte filosofiko batzuetan.\nBeti iristen gara ideia berera, alegia, gure tradizioa oraiari fidelki egokitu beharko ginukeela, bainan kanpotikako ekarpen interesgarrienak digeratuz eta etxekotuz ere.\nMikelats mesedez posible duzu esplikatzea laburzki lerrotan zer derasan ingles horrek?\nBeharria oso txarra dut inglesarentzat eta ulertzen nuen bakarra zen Yasser Arafat .


Gasteizek helmuga berde gisa agertuko du bere burua FITUR azokan | El Correo\nZurekinGasteizek helmuga berde gisa agertuko du bere burua FITUR azokan\nGasteizek helmuga berde gisa agertuko du bere burua FITUR azokan\nBerriro ere, enbaxadore xarmagarriak izango ditu, FesTVal-aren bitartez\nI.AGOTE Jueves, 11 enero 2018, 23:24\nFITUR nazioarteko feria urtarrilaren 17tik 21era bitartean egingo da, Madrilen. Gasteizek Estatuko helmuga berde nagusi gisa agertuko du bere burua azokan, merkataritza tradizionalaren eskutik eta Eraztun Berdearen 25. urteurrena eskaintzaren ikurtzat hartuta; izan ere, ondare historikoa, natura, tradizioa eta berrikuntza nahasten dituen eskaintza izango da, iraunkortasunaren marka eramango duena. Gainera, hirigunearen gainetik “hegan” ibiltzeko eta hainbat baliabide turistikoren barruan sartzeko bide ematen duen programa digital bat aurkeztuko da, ordenagailu, tablet eta mugikorretan erabil daitekeena.\n“Hiri erakargarria aurkeztu nahi dugu, eta ez bakarrik ondare historiko-artistiko aberatsagatik eta hiri egituragatik. Gure ustez, askotariko arlotan hiri berdea garela agertu, sustatu eta ezagutarazteko unea da. Baita arlo ekonomikoan ere, eta zehazkiago, merkataritza eta ostalaritzan. Hainbat denda eta ostalaritza establezimenduren eskutik, erakutsi nahi dugu Gasteizek baduela berezko nortasuna duen eskaintzarik, beste hiri batzuetan aurki daitezkeen negozioez gain”, nabarmendu du Enpleguaren eta Garapen Ekonomiko Iraunkorraren zinegotzi Nerea Melgosak. Hiriko establezimendu tradizionalen ordezkariak FITUR azokara joango dira, “oso bertakoa den eskaintza” baten enbaxadore gisa, “zeinak gure hiriari ospea eman baitio, eta bisitariei beren egonaldiaren oroigarri atsegin eta gozoa eramatea ahalbidetzen baitie”, azaldu du Nerea Melgosak.\nHorretaz gain, Gasteizen standean proiektatuko den promozio-bideoan, saltokiak eta ostalaritzako establezimenduak izango dira bisita-txartel nagusietako bat, “iraunkortasunaren, ingurumenaren, aniztasunaren aldeko apustu egin duen hiri bat erakusteko, horiexek baitira bere egin dituen ezaugarriak, eta egunero defenditzen dituenak. Bertako ekintzaileek sortutako negozioak dira, eta familia bereko hainbat belaunaldik gidatutakoak, mantenduz eta berrituz, kontsumo-ohitura berriei egokitzeko”, Nerea Melgosak esan duenez.\nGasteiztarrek eta bisitariek aurki dezaketen “slow” eskaintza osoaren erakusgarri bat agertzen da bideoan. “Slow shopping deritzon joera horren barruko negozioak dira, 0 kilometroko edo gertuko jakien alde egin baitute, bezeroak fidelizatzearen alde, prestakuntzaren bidez, gertutasuna eta berotasuna iradokitzen duten espazio erosoak —”etxekotuak”— sortuz. Horien bitartez, gure hirira etortzeko interesa sortu nahi dugu, eta museoak bisitatu ez ezik, saltoki eta jatetxeez gozatu dezaten, gure etxean bezala sentiarazten baikaituzte, zentzumenak pizten, bisitariek beren jatorrizko lekuetan topatuko ez dituzten produktuak probatu eta erostera gonbidatzen, eta gure hiriaren arrasto ahantzezina uzten”, goraipatu du Enpleguaren eta Garapen Ekonomiko Iraunkorraren zuzendari Juncal Ibeasek.\nEraztun Berdearen 25. urteurrena\nOrobat, Gasteizek ingurumen berreskuratzearen alorreko erreferente bat eramango du Fiturrera, Eraztun Berdea, 25. urteurrena beteko baitu aurten. “Eraztun Berdea, zalantzarik gabe, hiriko politika berde eta iraunkorren ikur nagusia da, baliabide turistiko indartsua, eta gasteiztar oro harrotzeko modukoa“, gogoratu du Nerea Melgosak. Gasteizko Eraztun Berdea hiria inguratzen duten parke multzo bat da; ekologia eta paisaia balio handiko parkeak dira, aisiarako korridore ekologikoen bidez lotuak. Gasteiztarrek zein bisitariek asko estimatzen dute. Gainera, azken hilabeteetan Udalak zenbait berrikuntza egin ditu inguruan. Olarizuko etxaldea berriro ireki eta bertan harrera egiteko baliabide bat jarri da, Eraztun Berdea pedalei eraginez ahalbidetzen duen bizikleta-alokairuko zerbitzu berriarekin, eta Atarirako ‘buggie’ elektrikoak eta ‘scooterrak’ erosi dira, Salburuko parkea ororentzat irisgarria izan dadin. Eraztun Berdea Gasteizko baliabide turistiko nagusietako bat izaten jarrai dezan, Fiturren inguru horretako mapak banatuko dira.\nBigarren urtez jarraian, Gasteizek telebistan oso ezagun diren bi enbaxadoreren laguntza izango du Fiturren; laster jakinaraziko da nortzuk diren. FesTValaren eskutik, bi aurpegi ezagun horiek Gasteiz promozionatzen lagunduko dute FITUR azokan. “FesTVal jaialdia sendotu egin da Gasteiz marka proiektatzen eta hiria mapan jartzen duten hiriko ekitaldien artean. Telebistako aurpegi ezagunenen presentziari esker, gure hiria telebistaren hiriburua bihurtzen da egun batzuez, eta gurera bisitan datozenak zein telebistako “izarrek” oihartzuna duen publikoa harritu eta harrapatzen ditu”, azaldu du Turismo zinegotziak.\nJauregi, museo eta elizetan barrena paseatu, mugikorretik\nGasteizek Madrileko ferian aurkeztuko duen beste berrikuntzetako bat baliabide edo programa informatiko berria da, hiriko turismo-baliabide nagusiak ordenagailuan, telefono adimentsuetan edo tabletetan zuzenean bisitatu ahal izateko. Izan ere, Udalak hiriko baliabide nagusiak digitalizatu ditu, eta orain barrutik bisitatu daitezke, “street view” irudien antzekoekin. Orain arte, bakarrik ibilbide turistikoko zenbait leku baino ez zeuden digitalizatuta, hainbat erakundek edo Udalak egindako lanaren bidez. Aurrerantzean, bilduma osoa eskainiko da.\nFlying Willy deritzon teknika digitalaz landu den proposamen horretaz gain, Turismo zinegotziak Fiturrekin lotutako beste baliabide batzuk aurkeztu ditu.\nIzan ere, Udalaren proposamenari esker ordenagailua, telefono adimentsua edo tableta baliatuz edonor hiriko talaia garaienetik “aireratu” eta hirigunearen gainetik hegan ibili ahalko da, hiriko turismo-baliabide nagusiak zehaztuta dituelarik. Hartara, klik bakarra eginez, Farolen Museoan; San Bizente, San Pedro eta San Migel elizetan; harresian; Goiuri eta Eskoriatza-Eskibel jauregietan, Europa jauregian eta beste leku batzuetan sartu ahalko da, baita Salburuko parkeraino iritsi ere.\n'Oihaneko kuadrila' filma euskaraz estreinatuko da hainbat zinema aretotan 45 urtetik gorako 61 pertsonaren aldi baterako kontratuak mugagabe bihurtu dira Udalaren laguntza ekonomikoari esker


Hemen zaude: Sarrera > Espiritualitatea - Testiguak > Otoitza > Hausnarketak > Jainkoak gizakiaren bihotza arriskatzen du\nJainkoak gizakiaren bihotza arriskatzen du\nMunduaren sorreratik, gizon-emakumeen bihotzak egunsentiak argitzen dituenetik, Jaungoikoa gizaki bakoitzarengana hurbiltzen da eta, eskale arrunt bat izango balitz bezala, atearen atalasean gelditzen da . Muga gabeko gau honetan, Jaungoikoak gizakiaren bihotza arriskatzen du.\nJaungoikoak ez du bilatzen une egokiena zugana hurbiltzeko. Bera, une oro dabil deika zure atean eta etengabe xuxurlatzen dizu: “Gaur zure etxean gelditu behar dut” . Ez, ez zara zu Beraren zain zegoena, Bera da zure bila dabilena; ez zara zu Beraren irrikan zegoena, nekatu gabe Bera da zugana hurbiltzen dena.\nHona hemen Jaungoikoaren maitasunaren sekretua: Bera, lagun bat bezala iristen da, zure ondoan gelditu eta zure bihotzera hitz egiteko behar duen denbora hartzen du ; zure bide egin luzean laguntzen dizu, baita zuk kontuan hartzen ez diozunean ere; zure mahaian esertzen da eta afaria elkarbanatzen du zurekin, baita zuk ahazten diozunean ere; eta Berak itxaron egiten du. Bai, Jaunak badaki itxaroten, eta urak harria pitzatuz bere bidea egiten duen bezala, Jaungoikoaren maitasuna gure bihotzaren muineraino sartzen da.\nZabaldu zure begiak eta ikusi ezazu: hona hemen, Jaungoikoa zuregana dator:\n* Berak zure desio hoberenak lantzen dituzten zure arimako oihanetan itxaroten dizu, naiz eta oihan horiek zure bidegabekerien eguzki sutsuak kiskali.\n* Bera da zure onberatasuneko uharren erdian dagoena, baita zure zeurekoikeriaren izotzak izozten dituenean ere.\n* Bera zutik mantentzen da mugagabeko bakardadez estalitako zure soroetan, beti bezala zure malkoen ihintzaz bustiriko soroak.\n* Naiz eta zuk aurka egin, Bera da zure bihotzeko basamortuak ernamuintzen dituenak, Bere errukiaren euriak blai egiten baitituzte maitasunaren egarri dauden zure lur lehorrak.\nBaina ez izan beldurrik; Bera, neurrigabeko errespetuz, zuregana hurbiltzen da zure bihotza suntsitzen duen pisua eramaten laguntzeko asmoz ; zure pauso ahulak bakearen bidetik gidatzera  eta zure bizia gorespenezko kantu baten bihurtzera dator Bera.\nUtziko ahal diozu Jaungoikoari zure izaera moldatzen? Onartuko ahal duzu bere maitasunez gidatua zarela? Berak zuregan jartzen duen konfiantzarik gabe, zuri Berak Berarengan jartzeko eskatzen dizun konfiantzarik gabe, nola jarraituko zenuen aurrera? Emaiozu zure konfiantza eta zoriontsu izango zara ; Berak egiaren bidezidorra erakutsiko dizu eta zuk bizitzara daraman bidean aurrera egin ahal izango duzu  zure ahultasunak kontuan hartu gabe, Berak obsesio larrietatik konfiantza lasaira eramango bai dizu .\nGaueko ilunaldiak nahasten badizu: utzi zaitez argiztatzen! Zure bihotzaren isiltasunean, hitzak ere mututzen diren gune horretan, Bere presentzia apalarekin betikotasunaren isilaldia betetzen duen Jaungoikoarekin aurrez aurre topatuko zara. Zure bakardade eta porrota baino haratago ez ahal duzu ikusten Bere argi distiratsuak zugan dirdira egiten duela jada? \nNoizbait zure barru hondoko gune sakonenean Jainkoaren aurrean soilik asebete daitekeen egarri hori sentitzen baduzu, ausartu zaitez, alaitasunez, iturrietara joaten:\n* Entzun bizitzarako Berak dituen hitzak, zure gelako bakardadean, bide eginez ibiltzen zoazenean, beste bi edo hirurekin zaudenean, edo elkartean batzartzen zarenean, eta betikotasunaren baretasuna topatuko duzu.\n* Hitz egiozu apaltasunez, zabaldu egiozu zure bihotza, eta ikusiko duzu nola mina eta etsipena bera ere kantu eta opari bihurtzen diren .\nArriskuan ipiniko ahal zenuke zure bizia maitatzeagatik? Jainkoak duen erruki neurrigabearen misterioari aurre eginez, izango zinateke biziaren lekuko? Beraz, ez inoiz ahaztu Beraren deiari erantzutea, harriekin egindako etxeak atzean utzita Kristorenganako eta zure anai-arrebak diren gizon-emakumeenganako maitasuna igortzen duen bihotz batetan bizitzea dela ; eta Jainkoak zuk daukazun zuzentasunezko gosea eta egarria asebeteko duela gainezka egiten duen betetasunarekin itxarotea. Eta zure sakonunetik ur-biziko ibaiak sortuko dira  .\nEz zaitez gelditu, eskuak gurutzatuta, zerura begira. Nora eramango dizun jakin gabe, Berari jarraitzearen arriskua hartzea… garai guztietako Apostolu eta Martirien ostean bide egitea… gizon eta emakumeen bizitzaren bihotzera Kristoren argia eramaten duen zerbitzari xumea izatera deitua izan zarela onartzea da, Jainkoaren mezularia beraien nahigabe eta poz guztien erdian.\nEz izan beldurrik amaieraraino joateko; egunsentiaren argia inoiz itzaltzen ez den bide honetan aurrera egiteak, ez dezala zure bihotza ikaratu… eta Bere bakearen eta adiskidetzearen harritutako lekukoa izatera helduko zara.\nBilatu ezazu iluntasunean distira egiten duen argia, itxaron ezazu pazientziaz egunsentiaren argiak gaueko itzalak argitu arte, eta bizipozak eztanda egin dezala goizeko izarra zure bihotzean sortzen denean.\n "Hara, atean Nauzu deika; norbaitek nire ahotsa entzuten badu eta atea ireki, harenean sartuko naiz, eta elkarrekin afalduko dugu" (Apokalipsia 3, 20).\n (Lukas 19, 5).\n "Nik neuk liluratuko dut, basamortura eraman, eta bihotzera mintzatuko natzaio" (Oseas 2, 16).\n "Honela mintzo zaizu Jauna, sortu eta eratu zaituena. ‘Ez izan beldur, askatu egin baitzaitut eta zeure izenez deitu; nirea zara zu... Neu bainaiz Jauna, zure Jainkoa... zure salbatzailea... preziatua baitzara niretzat: biziki estimatzen eta maite zaitudalako... Ez izan beldur, zurekin bainago." (Isaias 43, 1-5).\n (Lukas 1, 79).\n "Irakaspenari jaramon egiten dionak izango du arrakastarik. Zorionekoa Jaunarengan usteona duena!" (Esaera Zaharrak 16, 20).\n “Bizirako bidea erakutsiko didazu; alaitasun betea zure aurrean, betiko zoriona zure ondoan” (Salmoa 16, 11).\n- “Izan konfiantza Jaunarengan eta egin on dena, zeure herrialdean bizi eta bertako aberastasunaz gozatzeko. Izan bedi Jauna zure atsegina, eta berak emango dizu bihotzak eskatzen dizuna” (Salmoa 37, 3-4).\n- “Bedeinkatua konfiantza niregan duena, Jaunak ez baitu inolaz ere konfiantza hori zapuztuko” (Jeremias 17, 7).\n “Jaiki, egizu distira, badator-eta zure argia; Jaunaren aintza zure gain ageri da! Ikus, ilunbetan dago lurra, gau beltzean herriak; zure gain, ordea, Jauna ageri da, haren aintza zure gain nabari” (Isaias 60, 1-2).\n “Malkoetan erein zutenek pozetan dute biltzen” (Salmoa 126, 5).\n“Jauna dut indar eta babes, berari diot abesten, bera gertatu baita nire salbamen” (Salmoa 118, 14).\n “Bihotz berria emango dizuet eta izpiritu berria ezarriko zuengan; harrizko bihotzak kenduko dizuet eta haragizkoa emango” (Ezekiel 11, 19).\n “Nik emango diodan ura betiko bizia darion iturburu bihurtuko zaio barruan” (Joan 4, 14).


Ainhoa Güemes: “Zergatik ez da posible beste mundu bat sortzea” - Uriola.eus\nAinhoa Güemes: “Zergatik ez da posible beste mundu bat sortzea”\nprestaldizkaria 2013-10-29 09:46\nAktibista feministatzat du bere burua eta horregatik mundua eraldatzea du helburu, artetik abiatuta. Makinak eta kontzeptuak asmatzen ditu Ainhoa Güemesek eta guzti horiek egokitu behar izan ditu doktorego tesirako.\nZein unetan dago zure Doktorego tesia? Zein erronka duzu zure tesiarekin?\nDiote doktorego tesia ez dela inoiz amai-tzen, lan zaila eta korapilatsua da, baina nonbaitetik moztu beharra dagoen uneari ekin behar diogu, tope bat jarri pentsamenduaren zurrunbiloari, artaziak hemendik edo handik sartu… une hori iritsi da, ‘obra arteknobiziaren’ kontzeptua lantzen ari garen ikerketa hau amaitutzat jo behar dugu aurten, hilabete bat barru, hain zuzen.\nTesiak orain arte esperimentatutako guztiari orden pixka bat emango dio, hala espero behintzat. Egia esan, tesia aitzakia bat izan da, besterik ez, beka bat eman zidaten (alokairua ordaindu behar nuen, supermerkatuko erosketak ordaindu…) baina nik nahi nuena orduan eta nahi dudana oraindik ere zera da: Ezagutzaren labirintoan sartu, buru-belarri, adorez, Ariadna, Penthesilea, Dioniso, Artemisa eta Minotauroa lagun; murgildu egiten naiz inoiz jakin gabe nola aterako naizen, ezta bizirik aterako naizen… desira, beharra, malaletxea, amodioa, oxigenoa, amildegia, itsaso zabala… adrenalina hutsa da guzti hau, pentsamenduaren erreinua. Hau bidaia!\nFeminismoak elkartu zintuen Enkarni Gomez ingeniariarekin. Harrezkero “arteknozientzia” eta “obra arteknobizia” bezalako kontzeptuak landu dituzue elkarlanean. Zein helbururekin?\nBai, feminismoak elkartu gintuen eta Nafarroako lur maiteak: Berako harategian egin genuen topo behin, eta gaur arte! Enkarni eta biok arnasa ematen diogu elkarri, zer inportantea den aliatuak izatea, ezta? Benetako lagunak alboan. Begira, zelako parea, Woolf eta Oteiza, biak hain libre, hain pentsalari handiak! Omenaldi bat egin nahi genien. Biek sortu dutelako korrontearen kontra, eta oso urrun iritsi ziren, oso energikoa da bien lana, oso iraultzailea. Gainera, paradoxikoki, EHUko Paraninfoko Txillida Gelan sartu genituen batera. Gu biok pittin bat masokistak gara horrelako ur sakonetan murgiltzeko. Baina ez gaude bakarrik, beste pentsatzaile eta subjektu sortzaile batzuek lurrean aitzurtutako exijentzia, desira, ahotsak, afektuak eta pertzeptuak haziz eta ugalduz jarraitzen dute gure obra arteknobizian.\nZapaltzailea denaren aurrean sendatzearen bilaketa bat da produkzio arteknobizia, ustez ezin gauzatuzkoa, irreala, ezin pentsatuzkoa denaren aurrez aurre. Gure praktikaren bitartez leihoak irekitzen dira, gorputz teknobizientzako ahalbide sortzaileak.\nZentsuraren gaia landu duzue. Zein zentsura topatu duzue?\nIkerketa eta sorkuntza lanean erabiltzen dugun hizkuntzaren bidez errepresentazio klasikoarekin (mendeetan onartua, gaur egun oraindik ere inposatua eta onargarria den narratiba hori) apurtu egiten dugu, eta saiakera hori garesti ordaintzen da, sistema kolokan jartzen ari garelako. Orain dela gutxi, idatzi nuen produktu akademiko disidente eta feminista bat sortzea plazer desbideratu bat ohartzea bezalako zerbait dela: Gehiegizkoa. Desio dugun hori, astintzen gaituena barrura gorde beharrean, kanpora zabaldu. Gure nahiari iraultzeko aukera eman ondoren barealdi tenkatu bat datorrela konturatzen gara. Kritikoki pentsatzea, norberaren gorputzari erreparatzea arau zapaltzailearekiko disidentea izanez, zailtasunez minaturiko egoera batera eroaten gaitu. Jakin badakigu, askatasunaren eta beharraren arteko lehia planteatzen dela korrontearen kontra bizi eta sortzen dugunean. Eta askatasunari zein beharrari gogor loturik, hain zuzen, indartuko dugu gure burua. Gure buruaren jabe izan behar gara inoren menpe bizi nahi ez badugu.\nZentsura existitzen da gure akademian, Euskal Herriko unibertsitatean, noski, zerikusirik dauka botere harremanekin, elkartasun faltarekin, hipokresiarekin, beti lehian, beti besteen gainetik egoteko nahi hori… gure jendartearen beste instituzio guztietan detektatzen dugun zentsura madarikatua: familian, lan munduan, komunikabideetan, koadrilan...\nBehin diskurtso bat legitimatu den zientzian, filosofian, artearen eremuan, eta diskurtso boteretsu horrek eguneroko bizimodua eta pentsatzeko era erabat determinatzea lortu duenean, benetan oso indartsua, abenturazalea, ameslaria, errebeldea, zutik mantentzen den zoro horietako bat izan behar zara ikasitako guztia hankaz gora jarri eta koordenatu berriak segituz beste mundu posible batzuk eraikitzeko…\nZentsura ez da zerbait abstraktua, pertsona batzuk beste pertsona batzuk erditik kentzeko, hau da, deslegitimatzeko asmoz erabiltzen duten mekanismoa baino, eta norberaren gorputzean gertatzen den ukazio bat da, isolamendura edo deserrira eramaten zaituen giza mekanismoa. Guk horrela jasan dugu, zoritxarrez, baina aurre egin diogu, kostata, baina errenditu gabe.\nZergatik da jolasa hain garrantzitsua zuentzat?\nJolasa, zer hitz handia! Ez moralitatearen jolasa, ez garaileen jolasa baizik eta galtzen dakitenen araurik gabeko jolas amaigabea, plazerra ematen duena, bihotza alaitzen duen jolasa, bizitza errazten duen jolasa. Barrea, intriga, harridura, noski, ezinbestekoa da gure sormen lanean, ez gara eta Momok gorrotatzen zituen gizon grisak!\nZuen obraren interpretazio errazionala ez ei da egin behar. Zer orduan?\nGure sormen prozesuak badu logika zientifiko zehatz bat, metodologia bat, ez da irrazionala baina bai intuitiboa oso. Ez bakarrik burmuinean, sabelean ere topa dezakegu galderak erantzuteko behar dugun materiala. Ez gaude kokatuta ideien paradisuan, ez gara platonikoak, inmanentzia planotan jokatzen dugu, gure tripen zaratak entzunez.\nZertarako eraldatu nahi duzu mundua?\nGustuko ez dudalako. Emakume artista eta pentsalaria izanda, jai daukat; lesbiana izanda, jai daukat; euskaldun hibridoa naizelako, jai daukat. Pobrea ez naiz, baina ekonomia oso prekarioa dut. Ezin dut jasan gizonezko batzuk asmatu duten mundu krudel eta absurdo hau. Kapitalismoa eta patriarkatua, bata bestearen konplizitatearekin, mundu itsusi hau posible egin badute, zergatik ez da posible beste mundu bat sortzea, ederrago, bizigarriago, non diferentziak, aniztasuna eta plazer desbideratuak elkartuko diren karentzia hiltzailea behin betiko akatzeko? Posible dela sinestu nahi dut.\nZelakoak dira mundua eraldatzeko asmatzen dituzuen makinak?\nEz gaitez izan inozoak gu bezalako artista batek eta ingeniari batek asmatzen dituen makinak imajinatzerakoan, estetikoki esan dezakegu ederrak direla, politak, baina egia esango dizut, gure obra arteknobizia ez da kontenplaziorako objektu soila, ezta sedante bat ere. Gure obrari erreparatzen badiozue ez duzue soilik lasaitasuna sentituko (neurri baten bere funtzioa terapeutikoa izan arren), sentituko duzuena da ezagutzaren ziztada bortitza: Jakin-mina. Artea ez da ihes egiteko toki exotikoa, nahiz eta egia izan bizirauteko klabeak ematen dituen. Jakin-minaren bila goaz eta gure istorioak ulertzen lortzen ditugunerako konturatu gara hiltzeko zorian egon garela. Zer inozo garen batzuk gure eskubideen, gure nahien alde borrokan hasten garenean…\nZenbat bider sentitu izan dugu panikoa, parez-pare ikusi baitugu piztiaren begirada hotza. Lagun bat polizien eskuetan torturatua izan denean, zer demontre sortu behar du artista batek? Natura eta izaki biziak biolentziaz kutsatu eta desagerrerazi duten bitartean, publizitatearen estrategia bera erabiliz, asetu beharko luke sortzaileak ikuslearen gosea? Ez dut uste. Artelanak, bizitzaren indar afirmatiboekin aliatu denetik, elkartasuna eta maitasuna defendatzen duten gerra makinak jartzen ditu martxan, horiek baitira askatuko gaituenak. Troyaren zaldia bezalaxe, horrelakoak dira gure gerra makinak, beti ere, bizitzaren alde. Troyaren zaldia amazonen gidapean.\nSAKONEAN: “Disidentea disidenteen artean izatea oso nekagarria da”\nSormen lanak zer ematen dizu?\nAnormala izanda zaila da benetan gizarte honetan bizitzea, asko sufritzen da, beraz, arteari esker badut aukera beste mundu baten figurazioak, esperantzak, oinarriak pixkanaka altxatzeko, ez da gutxi, ezta? Artea bada instantzia bat estatu guztien gainetik dagoena, bizitza ez da burokratikoa sortzailea baizik. Helduko da eguna artistentzat, anormalentzat, beltzentzat, emakumeentzat, bizizale ororentzat, bizitza bera, bere indar guztiekin, magmatik kosmosera, burokrata guztien kontra altxatuko da!\nZelan definituko zenuke zure burua? Zer duzu kazetaritik? Artistatik? Aktibistatik?\nOrain langabezian nago. Lehen, astelehenetan, iritzi artikuloak idazten nituen NAIZen (lan horretan azala utzi arte, ezertarako dirudi, zeren inork ez zuen ulertzen esan nahi nuena, ezta feminista eta abertzale finak direnak ere: disidentea disidenteen artean izatea oso nekagarria da); ostegunetan artista plantak egiten nituen, egoa elikatu arte; astearteetan marxista euskaldun on baten zereginekin konplitzen saiatzen… Txantxetan nago, egia esan, kategoria guztiak pil-pilean eta intentsitate maximoarekin bizi ezkero, akabo, gureak egin du! Jende gehienak ez du omen nahi lur zoroa bere oinen azpitik mugitzen ikustea, eta ni, ezin geldirik egon, arriskuen bila. Askotan izan dut bihotza eta burua lehertzeko zorian, eta ez naiz damutzen, baina apur bat nekatuta nago konturatzeaz errealitate gordinaren pisuaz.\n1 Zuei, nire pisukide maiteak\n2 Karpa jarri nahi duten ikastetxeei ezetz erantzun die Bilboko Udalak\n4 ‘Euskal Alien Nazioa’ ihes-gela sortu du Euskararen Etxeak\n5 "Ez banintz Altuna nire errealitatea guztiz desberdina izango zen"\n6 Bilboko Itaiak jardunaldiak antolatu ditu martxoak 8ari begira\nKarpa jarri nahi duten ikastetxeei ezetz erantzun die Bilboko Udalak\nElkarretaratzea egin du OEEk Kanarietako migratzaileen egoera salatzeko\nBilboko Itaiak jardunaldiak antolatu ditu martxoak 8ari begira\nOEEk elkarretaratzea deitu du bihar Kanarietako migratzaileen egoera salatzeko\n“Dena aldatu, sistema arrakalatu” lelopean beteko dituzte kaleak martxoaren 8an\nTinder-eko profilen %23 robotak dira\n"Ez banintz Altuna nire errealitatea guztiz desberdina izango zen"\nSuhiltzaileak desados agertu dira txertaketa-taldeen ordenaren aurrean


Bagoaz, euskara ikasten laguntzeko app-a\nTeknologia berriek entretenimendurako eskaintzen diguten eskaintza zabalaren barruan, zorionez, ia edozein hizkuntza ikasteko app-ak daude: ingelesa, portugesa, frantsesa eta italiera adibidez. Eta, jakina, euskarak hor behar zuen ere.\nHizkuntza honen ikas-prozesuan laguntza emango dizuten plataformen bila bazabiltza, ez kezkatu, Interneten euskara ikasteko hamaika app lor daitezke. Gaur, ELAIDEtik, BAGOAZ app-a aurkeztu nahi dizuegu.\nEuskara ikasteko app osoa eta eraginkorra da Bagoaz, ikastaro aurreratu baten bidez hizkuntza praktikatzeko sortua, 36 ikasgai interaktibo emanez eta hainbat zatitan banatua.\nApp-a oso erraz erabiltzen ahal da, oso intuitiboa da, eta ikasgaiak ikasteko ariketen fitxa bat ematen dizu. Bertan, idazketa, ahoskera, esaldien konposizioa eta perpausak praktikatu ahal izango dituzu, hizkuntzaren arauen arabera.\nIkasgai bakoitza amaitzean, ariketa batzuk egin ahal izango dituzu zure ezagutza sendotzeko.\nHori gutxi balitz, aplikazioak hiztegi aurreratu bat du itzulpenak egiteko eta hitzen esanahiak lortzeko, eta hori ezin hobea da hasiberrientzat.\nSakeleko telefonoan zure Play Store-an deskarga dezakezu. Ordenagailura jaisteko, berriz, sakatu esteka honetan.


Taxio Ardanaz (Iruñea, 1978) Bilbon bizi da eta bertan egiten du lan. Arte Ederretan lizentziaduna Euskal Herriko Unibertsitatean, azken urteetan hainbat egoitza-beka eskuratu ditu Kunsthaus Arte Museoan, Bregenz-en, Austrian (2014), BilbaoArten (2013an), Mexikoko Hiriko Arte Bulegoan (2012an) eta Beijingo MA Studion (2009an)...\nProiektu honekiko interesa monumentu xehe baina hunkigarri batekin topo egin nuenean sortu zitzaidan. Ebroko guduan (1938an) eroritako burkideen omenez, Nazioarteko XV. Brigadako Zulatzaileen Batailoiko gudariek Tarragonako Sierra Pandolsen egin zuten monumentuarekin topo egin nuenean, hain zuzen ere.\nEraikin hori izan zen dagoeneko hiru urtetik gora dirauen ikerketa- eta sorkuntza-prozesuaren motorra, eta bera da Espainiako Gerra Zibila hainbat ikuspuntutatik aztertzen duen ikus-entzunezko dokumentuaren ardatza, historia eta memoria ikuspegi kritikotik eta bizipenetik berreskuratzeko beharrizan garaikideari buruz hausnartzeko asmoz.\nMonumentuarekin zuzen edo zeharka lotutako pertsonen lekukotasunen bidez eta bertara egin ditudan bisitetan bildutako esperientzien bidez, lanak hainbat ildo narratibo garatzen ditu paraleloan eta elkarrekin nahasita, ikuspuntu bakar batetik inoiz kontatu ezingo den errealitate baten irudikapen poliedriko gisa. Hala, dokumentu-izaerako elkarrizketekin batera, historia irudikatzeko fikzioak eta eszenan esperimentatzeko atalak tartekatzen dira, guduaren eremua ezagutzeko bidaian barneratutako bizipena islatzen duten grabazioekin batera.


Aldarrikapen berrien premiaz - Nafarroa - euskalerriairratia.eus\nAldarrikapen berrien premiaz\nJuan Kruz Lakasta 2021-10-06 07:58\nErizaintzako lan eskaintza publikoa birformulatzeko bidea proposatu du Geroa Baik: 2011ko foru agindu bat berreskuratzea. UPNko Gobernuak onarturiko agindu hark euskara baloratzeko aukera ematen zuen. Eta zuzenketa txiki bat aski litzateke 2009ko dekretuaren baliogabetzera egokitzeko.\nGeroa Bairen eta PSNren jarrerak ere hurbildu dira. Atzo, Parlamentuan, Ana Ollo kontseilariak Euskararen Dekretua ahalik eta lasterren onartzeko eskatu zuen. Javier Remirez lehendakariordearen erantzuna PSNko parlamentuko eledun bezperako jarrera oldarretik urruti egon zen: “Gobernuak ahalik eta lasterren eginen du aurrera dekretuaren eraketan eremu mistoan euskara baloratua izan dadin”.\nHurbil egon liteke Euskararen Dekretuaren onarpena. Azken egunotan Parlamentuan izan diren mugimenduak ez ote dituzten egin horren jakitun.\nIkusi beharko da zein edukirekin onartzen duten dekretua. Izan ere, Geroa Baiko kontseilari Ana Olloren departamentuaren ardura izatetik Javier Remirez lehendakariordearen ardura izatera igaro da. Hau da, PSNk bere kasa landu du. Ikusteko dago, beraz, gutxieneko aurrerapausorik dakarren, UPNren garaietakoekin alderaturik. Eta esan gabe doa euskaldunok eta euskaltzaleok urrats gehiago egin daitezen borrokatzen segitu beharko dugula.\nEdonola ere, euskararen inguruan badira gai gehiago. Eta euskalgintzak ez ote lituzkeen horiek mahai gainean jartzen hasi beharko.\nErran nahi baita azken urteotan eskuin politiko eta mediatikoa hizkuntza politikari buruzko eztabaida lan eskaintza publikoetan kokatu nahi izan duela, horretan tematu dela, diskurtso euskarofobo eta tranpatiaren bitartez etekin politiko eta elektorala erdiesteko.\nBadira LEPekin batera lehen planoan jartzeko moduko bestelako aldarrikapenak, agian gehiengo sozial eta politiko zabal baten sostengua lortzeko aproposagoak. Konparaziora, euskara ikasteko doakotasuna, aurrerapauso handia litzatekeena. Eta Nafarroako euskaldunok, Nafarroako euskalgintzak, badu gehiengo sozial eta politiko zabal baten sostengua lortuz aurrera egiteko premia larria.